# Tema№4. Türkmenistanyň ykdysadyýetini diwersifikasiýalaşdyrmak işiniň döwlet tarapyndan düzgünleşdirilmegi.

# 4.1. Bütindünýä çökgünligi şertlerinde Türkmenistanyň amala aşyrýan umumydöwlet syýasy strategiýasy.

# 4.2. Gurluş we innowasiýalar syýasaty.

# 4.2.1 Gurluş syýasaty.

# 4.2.2. Innowasiýalar syýasaty

# 4.1. Bütindünýä çökgünligi şertlerinde Türkmenistanyň amala aşyrýan umumydöwlet syýasy strategiýasy.

Häzirki wagtda Türkmenistanda amala aşyrylýan düýpli ykdysady özgertmeleriň täze tapgyry başlandy, ol bütindünýä ykdysady çökgünligiň zähmet we kapital baza-ryndaky deňagramlylygy saklamakda bar bolan meseleleri ähli aýdyňlygy bilen ýüze çykardy. Çünki ykdysady çökgünlik çuňňur häsiýetli maliýe çökgünliginden başlandy, ol bolsa, belli bolşy ýaly, maliýe we pul-karz ulgamy bilen iş ýüzünde bar bolan sektoryň arasyndaky düýpli aratapawut görnüşinde ýüze çykdy.

Ösüşiň aňrybaş amatly modelini gözlemegimiziň bütindünýä bileleşiginiň ykdysady çökgünligiň ýetiren täsirini ýeňip geçmäge gönükdirýän tagallalary bilen sazlaşmagy biziň gazanan utuşlarymyzyň ýene-de biri boldy. Çökgünlige garşy gönükdirilen çäreleriň esasysy bolsa ýurduň maliýe we syýasy mümkinçilikleriniň ählisini dolulygyna peýdalanmagyň, şol sanda gorlaryň toplanyşynyň netijeli gural-magynyň, esasy gorlar we adam resurslaryna ugrukdyrylýan maýa goýumlaryň ýokary derejede saklanmagynyň döwletimiz tarapyndan durnukly kadalaşdyryl-magy bilen bagly boldy.

Häzirki döwürde dünýä ykdysadyýetinde we ýurduň öz içinde bolup geçýän hadysalary içgin öwrenmek, derňemek we geljekki ösüşleriň deslapky ýollaryny anyklamak boýunça düýpli iş geçirilýär. Ýurdumyzyň ykdysadyýetiniň iri pudaklary bolan nebit we gaz çykarýan, nebiti gaýtadan işleýän, dokma we pagta arassalaýjy senagatlarynda maliýe-ykdysady ýagdaýlary yzygiderli derňemek işi ýola goýuldy.

Türkmenistany durnukly we yzygiderli ösdürmek boýunça çökgünlige garşy çäreleri, maslahatlary we teklipleri taýýarlamak boýunça Komissiýa döredildi. Ykdysady çökgünligiň dowamynda düzümine ýurdumyzyň ykdysady toplumyna degişli ministrlikleriň we pudak edaralarynyň, ýangyç-energetika toplumynyň we ykdysadyýetiň aýry-aýry pudaklarynyň öňdebaryjy hünärmenleri girizilen Kom-misiýa hemişelik esasda işleýär; iş toparynyň düzüminde çökgünligiň milli ykdysa-dyýetimize ýetirip biljek zyýanly täsirini ýumşatmaga gönükdirilen öňüni alyş çäreleri boýunça anyk teklipleri işläp taýýarlaýan işçi toparlar hereket edýär.

Birlşen Milletler Guramasynyň Ykdysady we sosial aragatnaşyklar departamenti bilen ýakyn hyzmatdaşlygy saklamak bilen, Türkmenistanyň Ykdysadyýet we ösüş ministrligi Komissiýanyň we ösüş ministrligi Komissiýanyň we işçi toparlaryň işini utgaşdyrýar we bu işe usuly taýdan ýolbaşçylyk edýär.

Komissiýanyň işi esasy ugurlaryň dördüsi boýunça amala aşyrylýar:

* makroykdysady deňagramlylygy saklamak we daşary ykdysady gatnaşyklary goldamak, maýa goýumlarynyň netijeliligi;
* nagt görnüşde bar bolan we fiskal ulgamlaryň durnuklylygyny saklamak we hususy telekeçiligi goldamak;
* çökgünligiň ýangyç-energetika, himiýa milli ykdysadyýetiň beýleki bin-ýatlaýyn pudaklaryna ýetirýän zyýanly täsirini mümkin boldugyça azaltmak;
* ilaty durmuş taýdan goldamak we ýurduň sarp ediş bazarynda durnuklylygy saklamak.
* Komissiýa tarapyndan „Çökgünlik döwründe Türkmenistanyň durmuş-ykdy-sady ösüşini kadalaşdyrmak boýunça çäreleriň meýilnamasy“ taýýarlamak.
* Çökgünlige garşy gönükdirilen maksatnamanyň has netijeli bolmagy üçin, ony amala aşyrmaga niýetlenen mehanizmleri işläp taýýarlamakda ykdysady sektorlaryň işini kadalaşdyrmak zerurlygy nazara alyndy. Özüniň häsiýeti has takyklaşdyrylan çäreler şu esasy ugurlar boýunça bölünýär:
* çökgünlik şertlerindäki makroykdysady syýasat;
* durmuş syýasaty – milli ykdysadyýetiň durnukly bolmagynyň binýady;
* pul-karz ulgamy, onuň durnuklylygy we üpjünçiligi;
* kadalaşdyrmak işiniň salgyt-býujet gurallary;
* durnukly maýa goýum işjeňligini saklamak;
* gurluşyk ulgamyny yzygiderli kämilleşdirmek;
* dokma toplumynyň ösmegine ýardam bermek;
* agrosenagat toplumy;
* hususy sektory goldamagyň mehanizmleri;
* içerki söwdanyň durnukly ösmegi;
* milli ykdysadyýeti diwersifikasiýalaşdyrmagyň ileri tutulýan ugurlary;
* ýangyç energetika, agrosenagat, gurluşyk toplumlarynyň gaýtadan işleýän önümçilik gorlaryny giňeltmek, hyzmatlar ulgamyny ösdürmeklik, durmuş maksatly pudaklaryň (dokma, oba hojalyk) durnukly ösmegini goldamak;
* hususy sektoryň yzygiderli ösmegini hemmetaraplaýyn goldamak, oňa berilýän karz ýeňillikleriniň sanawyny artdyrmak, bazar infrastrukturasyny ösdürmek, buýurmalaryň we maglumatlaryň elýeterli bolmagyny üpjün etmek, hyzmatlar ulgamynyň we dürli önümçilikleriň ösmegini goldamak, puluň hümmetiniň pese düşmeginiň öňüni almakda içerki söwdanyň durnukly ösüşiniň berýän oňaýly mümkinçiliklerini netijeli peýdalanmak, içerki sarp ediş bazarynda bahalaryň durnukly bolmagyny gazanmak;

Türkmenistanyň Hökümeti bu şertleriň ählisini nazara almaga çalyşýar we çökgünlige garşy gönükdirilen çäreleriň meýilnamasyny işläp taýýarlamakda şol çäreleri dolulygyna berjaý etmek üçin zerur bolan pul serişdeleriniň toplanan möçberini saklamak zerurlygyndan ugur almak bilen, bu meselede ýurdumyzy ykdysady taýdan uzakmöhletleýin ösdürmegiň hajatlaryny hem ünsden düşürenok.

# 4.2. Gurluş we innowasiýalar syýasaty

# 4.2.1 Gurluş syýasaty

**Gurluş syýasaty diýip** döwletiň milli ykdysadyýetde aňrybaş netijeli gyradeňligi kemala getirmek we saklamak bilen bagly işine düşünilýär. Gyradeňlik, ýagny jemgyýetçilik önümçiliginiň dürli taraplarynyň arasyndaky deňagramly gatnaşyklar obýektiw häsiýete eýedir, çünki olar önümçilik kuwwatlyklarynyň we önümçilik gatnaşyklarynyň ösüş derejesi, milli hojalyk ulgamynyň halkara zähmet bölünişigine aralaşmagynyň işjeňligi häsiýeti bilen şertlendirilýär.

Döwletiň alyp barýan gurluş syýasatynyň baş maksady ykdysadyýetiň gyradeň hem kadaly ösüşini üpjün etmekden, ýagny milli ykdysadyýetiň dünýäniň ykdysady-hojalyk gatnaşyklary giňişligine sazlaşykly goşulan mahalynda, onuň tiz, deňagram ösmegini üpjün edýän gyradeňlikleri kemala getirmekden ybaratdyr.

Gurluş taýdan üýtgedip gurmagyň baş manysy köne, netije bermeýän, bazaryň talaplaryny ödemeýän önümçilikleri kem-kemden azaldyp we aradan aýryp, olaryň ýerine häzirki zaman, öndürijiligi ýokary, bäsdeşlige ukyply önümçilik kuwwat-lyklaryny we netijeli işleri ýola goýmakdan ybaratdyr.

Ilkinji nobatda, ýurduň edara-kärhanalarynyň işiniň netijeliligini artdyrmak we olaryň bäsdeşlik ukybyny ýokarlandyrmak maksadyna gulluk etmelidir. Şu wezi-peden ugur almak bilen döwletimiz içerki bazarlarda özara bäsdeşligi höwes-lendirýär, ministrlikleriň we pudak edaralarynyň işini berk gözegçilikde saklaýar, aýry-aýry ýagdaýlarda olara, şol sanda dünýä bazarynyň öňdebaryjy orunlary eýelemäge ukyply gaýtadan işleýän senagat-önümçilik toplumyna, göniden-göni goldaw berýär. Ykdysadyýetdäki gurluş özgertmeleri obýektiw ýagdaýda, önüm-çilik kuwwatlyklarynyň we önümçilik gatnaşyklarynyň ösmeginiň täsiri astynda bolup geçýär.

Dünýä tejribesinde gurluş syýasaty durmuşa geçirilende bellibir pudaklaýyn klassifikasiýadan peýdalanylýar, ýagny gurluş taýdan çökgünligi başdan geçirýän we şol sebäpli önümçiliginiň bes edilmegini ýa-da ony önümçilik çykdajylary has az bolan beýleki ýurtlara göçürilmegini talap edýän pudaklar bar. Olar bilen deň derejede has täze, ylma daýanýan, tiz ösýän we kämilleşýän, bäsdeşlik şertlerinde öňe çykmaga ukyby ýokary bolan pudaklar aýratyn bir topary düzýär. Bu syýasat döwletiň belli-belli pudaklary we önümçilikleri emeli ýagdaýda goldamagyna gönükdirilendir. Aýry-aýry pudaklar bilen bagly bu syýasat maksada ugrukdyryjy syýasat adyna eýe boldy. ABŞ-nyň Halkara söwda boýunça Komissiýasynyň berýän kesgitlemesine laýyklykda, bu syýasat milli haryt öndürijileriň dünýä bazarynda bäsdeşlige ukyply bolmaga gönükdürilen tagallalarynyň ýerine düşmegine ýardam bermek maksady bilen bar bolan önümçilik resurslaryny işe girizmek boýunça ýokary derejede utgaşdyrylan döwlet çäreleriniň ulgamydyr.

Daşary ýurt maýalary çekmek üçin hem döwlet **göni we** **aýlawly** täsir etmegiň usullaryny giňden peýdalnýar.

**Göni usullara**, ilkinji nobatda, daşary ýurtly maýadarlaryň işini kadalaşdyrýan kanunçylyk-hukuk binýadyny gurmak.

**Aýlawlylara** bolsa-salgytlar, girdejini paýlaşmak, maýa serişdelerini gaýtadan işe girizmek bilen bagly dürli ýeňillikler degişlidir.

Garaşsyzlyk ýyllary içinde Türkmenistanda ägirt uly gurluş özgerişlikler bolup geçdi. Ozal tebigy çig mal çeşmesi hasaplanan Türkmenistan bu günki günde ösen ykdysadyýeti, häzirki zaman ýangyç-energetika, agrosenagat toplumy we gaýtadan işleýän senagaty, güýçli depginler bilen ösýän, kuwwatly döwlete öwrüldi. Ýurdu-myz ykdysadyýetiň ösüş badyny alýan pudaklaryna ägirt uly maýa goýumlaryny gönükdirýär, amala aşyrylýan iri gurluş özgertmelerine daşary ýurt maýa goýum-laryny çekmekde öz işjeňligini artdyrýar. Türkmenbaşydaky nebiti gaýtadan işleýän zawodlar toplumynyň, „Awaza“ Milli syýahatçylyk zolagynyň gurulmagyny görke-zip bolar. Baharlyda täze sement zawodynyň, Owadan depede metallurgiýa zawody-nyň gurulmagy, Balkan welaýatynda ýod-bromly önümçilik kuwwatlyklarynyň artdyrylmagy we döwrebaplaşdyrylmagy hem şu syýasatyň miweleridir.

Türkmenistanyň gurluş syýasaty şu aşakdakylary göz öňünde tutýar:

* milli ykdysadyýeti düýpli diwersifikasiýalaşdyrmak, ýokary tehnologiýaly gaýtadan işleýän pudaklaryň, ekologiýa taýdan howpsuz tehnologiýalaryň umumy ykdysady ösüşdäki paýyny ýokarlandyrmak;
* senagaty tutuşlygyna ösdürmäge ýardam berjek, umumy ykdysady häsiýetli çäreleri durmuşa geçirmeklik;
* dünýä bazarlarynda bäsdeşlige ukyply önümleri çykarýan önümçilikleri ýola goýmak;
* senagatda we ykdysadyýetiň aralyk pudaklarynda hususy telekçiligiň aýry-aýry görnüşlerini ösdürmeklik;

# 4.2.2. Innowasiýalar syýasaty

Dünýä tejribesiniň görkezişi ýaly, döwletleriň aglabasynda gazanylýan inno-wasion ösüşler senagat syýasatyna daýanýar.

**Senagat syýasaty** – bu döwletiň ykdysady ösüşleri gazanmak maksady bilen senagatyň gurluşyny we düzümini guramakdaky ornuny artdyrmaga esaslanýan syýasy ugurdur.

Ykdysadyýetiň bäsdeşlige ukyplylygyny ýokarlandyrmak babatynda döwletleriň ählisiniň diýen ýaly amala aşyrýan senagat syýasatynda milli innowasion ulgamyny ösdürmäge esasy orun berilýär.

**Innowasialar** – bu bazarda ýerlenilýän täze ýa-da has kämilleşdirilen önümi almakda öz beýanyny tapýan işiň, amaly tejribeçilikde peýdalanylýan täze ýa-da has kämilleşdirilen usulyň gutarnykly netijesidir.

**Milli innowasion ulgamy** – bi täze bilimleri we täze tilsimatlary döretmek, sak-lamak we ýaýratmak üçin niýetlenen we özara bagly subýektleriň we institutlaryň (gymmatlyklar, kadalar, hukuklar) çylşyrymly ulgamydyr.

Milli innowasion ulgamlary **bazar häsiýetinde** bolýar.

Bazar innowasion ulgamynyň esasy häsiýetleri şulardyr:

- bäsdeşlik gurşawynyň hukuk taýdan üpjün bolmagy, munuň özi önüm öndü-rijileriň ünsüniň hemişe sarp edijileriniň bähbidine sazlaşmagyny şert-lendirýär, şol maksat bilen hem täze innowasiýalary döretmäge höweslen-dirýar;

- şahsy emläge, şol sanda paýhas zähmetiniň netijelerine bolan hukugyň kanuncylyk taýdan berkidilmegi;

- hojalyk işini alyp barýan subýektleriniň döwletiň öňünde we ykdysady iş giňişligindäki deňhukuklygy.

Senagat we innowasion syýasatyny meýilnamalaşdyrmakda we amala aşyrmakda toplanan dünýä tejribesiniň derňewi dürli ýurtlarda bu syýasatyň esasy ugurlaryny saýlap almagyň iňňän giň, netijede bolsa her bir ýurt öz hususy aýratynlyklaryndan we bäsdeşlige ukyply bolmak üçin özünde bar bolan artykmaçlara daýanandygyny görkezýär. Umuman, bu tejribe öwrenilmäge mynasypdyr, özüniň ykdysadyýetini we durmuş ulgamyny ählitaraplaýyn döwrebaplaşdyrmagy göz öňüne tutýan häzirki zaman şertlerinde özbaşdak milli senagat-innowasion ösüşiň strategiýasyny işläp taýýarlamagyň we işjeňleşdirmegiň netijeli çärelerini düzmäge uly ýardam berýär. Dünýä tejribesiniň degişli taraplaryna daýanmak bilen şu aşakdaky ugurlar boýunça çäreleri amala aşyrmaklyk laýyk bolar:

- innowasion syýasatyny amala aşyrmakda pudagara arabaglanşygyny berkitmek maksady bilen pudaklaýyn usullardan arany açmak we täzeçillik işiniň netijelerini tiz-tiz ornaşdyrmak;

- täze tilsimat ugrunyň çäklerinde önümçilikleriň geljekde uzakmöhletleýin ösdürip boljak görnüşlerini ýüze çykarmak we ykdysadyýeti ösdürmegiň binýatlaýyn bu kuwwatlyklaryny bellik almak, olary ösdürmek işine maýa goýmak boýunça maksatlaýyn meýilnamalary işläp taýýarlamak

- täze şertlerde ýokary islegden peýdalanylýan harytlary çykarýan öňdebaryjy pudaklaryň naýbaşy önümleriniň sanawyny kesgitlemek, olary ýerlemek üçin amatly bazarlary saýlap almak we şol bazarlarda ýerlikli herket etmegiň strategiýasyny düzmek;

- kiçi we orta telekeçiligiň wekillerini çekmek, şol bir wagtyň özünde-de innowasiýalary işläp taýýarlamakda we ýaýratmakda ulanylan wekilleriň wezipesini iri edaralara we kuwwatly kärhanalara berkitmeklik;

- milli innowasion ulgamlaryny we senagat innowasiýalaryny taýýarlamak işinde ýokary derejeli hünärmenleriň işjeňligini artdyrmak we olaryň hünär taýdan yzygiderli kämilleşmegini gazanamak;

Mundan başga-da ýokarda görkezilen strategik häsiýetli ýol-ugurlar bilen deň hatarda milli ykdysadyýeti döwrebaplaşdyrmakda senagat-tilsimat halkara dere-jesinde ösdürilmegi aýratyn ähmiýete eýedir. Biziň döwletimiz üçin kuwwatly innowasion öňegidişligi gazanmak syýasaty aýratyn özüne çekijidir. Bu syýasat öz gözbaşyny ösüşiň innowasion ýolunyň wajyplygyndan we ýurdumyzda öndürilýän önümleriň-hyzmatlaryň we harytlaryň bäsdeşlige ukyplylygyny ýokarlandyrmagyň hasabyna gazanylýar we ykdysady ilerlemeleriň depginini güýçlendirmek zerur-lygyndan alyp gaýdýar.

Bu syýasatyň esasy düzgünleri şu aşakdakylardan ybaratdyr:

1. Depginli innowasion ösüşlerini gazanmak maksady bilen ýurdumyzda munuň üçin zerur bolan kanunçylyk binýady, hünärmenleri taýýarlamak ulgamy döre-dilýär, milli bilim ulgamynyň, jemgyýetçilik guramalarynyň we köpçülikleýin habar beriş serişdeleriniň ähli mümkinçilikleri şu ugra gönükdirilýär.

2. Goňşy ýurtlar bolan GDA, Ýewropa we Aziýa, beýleki sebit döwletleri bilen innowasiýa-tilsimatlaýyn häsiýetli strategik hyzmatdaşlyk ähli taraplaýyn ösdürilýär. Tehnikanyň we tehnolgiýalaryň täze ugurlaryny we derejelerini, şeýle-de dünýä bazarlarynda geljegi ulu bolan ugurlary özleşdirmek bu hyzmatdaşlygyň ileri tutulýan ugry bolup durýar.

Senagat we innowasion taýdan ösmegiň ulgamyny saýlap almakda Türkmenistan şu aşakdaky esasy şertlerden ugur alýar:

* innowasiýalar we maýa goýumlar esasynda alynýan harytlaryň (hyzmatlaryň) we tehnologiýalaryň tilsimat derejesi, olaryň düýpli täzeçilik häsiýeti we mun-dan gelip çykýan bäsdeşlige ukyplylygy;
* Senagat we innoawasiýalar babatynda depginli öňegidişlikleri gazanmakda, düýpli ylmy barlaglaryň, ýurdumyzda edilen açyşlaryň netijeleri bolan bin-ýatlaýyn innowasiýalary özleşdirmekde, olary maliýe serişdeleri bilen üpjün etmekde bar bolan mümkinçilikler;
* Innowasion maksatnamalaryň we taslamalaryň durmuş-ykdysady we beýleki ugurlardaky netijeliligi.

Ýokarda görkezilen şertler innowasion maksatnamalara gutarnykly baha ber-mekde, olary düýpli derňemekde we döwlet tarapynda goldamak üçin seçip almakda peýdalanylýar.

Ýurtda amala aşyrylýan özgertmelriň häsiýetini, milli ykdysadyýetimizi ösdür-mekde bar bolan mümkinçilikleri üçin şeýle ugurlar hökmünde şu aşakdakylary görkezmek bolar:

1. Içerki bazary nebit-gaz çig malyny gaýtadan işlemek netijesinde alynýan, goşmaça baha derejesi ýokary bolan, bäsdeşlige ukyply önümler bilen doly üpjün etmek we ýokary hilli bu harytlaryň daşary bazarlaryna çykarylýan möçberini artdyrmak esasynda ýurdumyzyň ýangyç-energetika toplumynyň yzygiderli ösdürilmeginiň ýokary derejesini saklap galmak.

2. Içerki islegleri doly kanagatlandyrmak we eksportyň möçberini artdyrmak maksady bilen ýurdumyzyň ummasyz mineral baýlyklaryny işe girizmek arkaly himiýa senagatynyň önümçiliginiň möçberini artdyrmak we hilini ýokarlandyrmak.

3. Gara metallurgiýa senagatynyň önümleriniň sanawyny giňeltmek, alýuminiý, magniý we litiý öndürmek boýunça reňkli metallurgiýa kärhanalarynyň tasla-masyny düzmek we olary gurmak esasynda metalurgiýa pudagyny yzygiderli diwersifikasiýalaşdyrmak.

4. Ýurdumyzyň oba hojalygyny we agrosenagat toplumyny ösdürmek arkaly, ýokary hilli, ekologiýa taýdan arassa azyk önümçiligini artdyrmak; içerki bazaryň islegleriniň aglaba bölegini ýurtda öndürilen harytlar bilen kanagat-landyrmak we innowasion häsiýetli türkmen önümleriniň dünýä bazarlaryna eksportyny ýokarlandyrmak. Daşary ýurtlardan getirilýän azyk harytlarynyň täze, ýokary hilli ýerli önümler bilen çalşyrylmagy Türkmenistanda şöhlat, konditer, unaş, süýji we gant, peýnir, uýadylan süýt ýaly önümleriň boldan öndürilmegi, şeýle-de konserwirlenen et, balyk we miwe gök-önüm önüm-leriniň görnüşleriniň köpeldilmegi arkaly gazanylýar.

5. Dokma senagatyny ösdürmek we daşary ýurtdan getirilýän dokma harytlarynyň ornuny ýerli önümler bilen çalşyrmak, öndürilen matalaryň, tikin we dokma, şol sanda innowasion häsiýetli önümleriň satylyş möçberini köpeltmek; dokma senagaty harytlaryny GDA döwletlerine we daşary ýurtlaryna eksportyny artdyrmak.

6. Ýurdumyzyň derman senagatynda ýerli çig maldan we öz topragymyzda bitýän dermenlyk ösümliklerden taýýarlanýan derman serişdeleriniň we melhemleriň önümçiligini giňeltmek, daşary ýurtdan getirilýän derman harytlaryny ýerli önümler bilen çalşyrmak we dermanlaryň bahasynyň arzan bolmagyny gazanmaklyk.

7. Iň täze logistik – tilsimat esasy zat ýurdumyzyň ulag ulgamyny düýpli abaltmak arkaly ulaglar pudagyny döwrebaplaşdyrmak, munuň özi bolsa diňe bir milli ykdysadyýetiň ähli pudaklarynda edilýän ulag hyzmatynyň hilini gowulan-dyrmak bilen çäklenmän, halkara – demir ýol, awiasiýa, awtoulag we turba-geçiriji ulag geçelgelerini ösdürmäge we pugtalandyrmaga giň ýol açýar.

8. Senagat-innowasion ösüş strategiýasyny durmuşa geçirmekde ykdysadyýetiň iň işjeň, täzeçillige duýgur, täze ugurlary we pikirleri goldamakda we olary durmuşa geçirmekde ýokary işjeňlik görkezýän hususy sektor bilen işewürçilik hyzmatdaşlygyny ýola goýmaga we ösdütmäge hem uly ähmiýet berilýär.